DECRETO 151/2015, do 8 de outubro, polo que se declara ben de interese cultural a colección de arte de ABANCA Corporación Bancaria, S.A.
Consellería de Cultura, Educación e Ordenación Universitaria — III. Outras disposicións — 27/10/2015

A Dirección Xeral do Patrimonio Cultural, consciente de que a colección de arte de ABANCA Corporación Bancaria, S.A., antes de Caixa Galicia e de Novagalicia Banco, é un elemento fundamental do patrimonio cultural de Galicia por ser un conxunto singular e extenso da arte da pintura galega, complementada con obras nacionais e do estranxeiro que conforman un discurso coherente e da máxima relevancia, e que son de interese para a permanencia da identidade do pobo galego, acordou, por medio da Resolución do 23 de setembro de 2013 (DOG núm. 186, do 30 de setembro), incoar o expediente para a declaración de ben de interese cultural da colección de arte de Novagalicia Banco, agora ABANCA Corporación Bancaria, S.A.
A colección de arte de ABANCA Corporación Bancaria, S.A. está composta por un grupo de obras, especialmente pintura, pero tamén manifestacións doutras técnicas e materias, que son o resultado dun proceso intencional de provisión que se ben inicialmente estaba centrado nos artistas galegos, dos cales recolle un elevado volume de obra dos máis significativos, con posterioridade foi completando a colección con obras que, pola súa representatividade, simbolizan traxectorias e etapas da historia artística do país e mesmo do seu contexto internacional, e que serven de contrapunto na creación do seu discurso conceptual.
No seu conxunto, a colección amosa a evolución da arte galega, pero tamén o seu lugar no ámbito español e internacional, o que resulta de grande interese para a cultura galega e a súa definición. Así, a colección de arte de ABANCA Corporación Bancaria, S.A. foise consolidando como unha das coleccións corporativas de arte máis importantes do ámbito territorial español que, co paso do tempo, se foi ampliando para dar unha visión máis ampla da arte do século XX coa adquisición de obras dos ámbitos español e internacional.
Trátase dun patrimonio vinculado aos fins sociais dunhas entidades fundacionais e financeiras imbricadas na sociedade galega, destinataria última dun patrimonio que ela mesma, cos seus propios recursos e esforzos, foi xerando ao longo do tempo.
En relación co que dispón a Lei 8/1995, do 30 de outubro, do patrimonio cultural de Galicia, para a tramitación da declaración de bens de interese cultural, e como se recolle na propia resolución pola que se incoa o procedemento, procedeuse coa publicación da resolución de incoación no Diario Oficial de Galicia a abrir un trámite de información pública por un período dun mes, no cal se puideron presentar as alegacións que se consideraron oportunas.
Para tales efectos, a documentación do expediente estivo á disposición do público nas oficinas da Subdirección Xeral de Protección do Patrimonio Cultural da Consellería de Cultura, Educación e Ordenación Universitaria, no Edificio Administrativo San Caetano, Santiago de Compostela, sen que se presentase ningunha alegación ao seu contido, nin durante este período nin posteriormente. A incoación notificóuselles aos seus titulares e foi posteriormente publicada no Boletín Oficial del Estado (BOE núm. 266, do 6 de novembro de 2013). Os bens foron, daquela, inscritos provisionalmente no Rexistro de Bens de Interese Cultural.
Na instrución do expediente de declaración corrixíronse algunhas incidencias nas listaxes, o que implicou dar de alta 19 rexistros novos e dar de baixa 12, e isto foi recollido nos informes técnicos que forman parte do expediente.
Como parte dos trámites necesarios para a declaración, a Dirección Xeral do Patrimonio Cultural solicitou informe aos órganos consultivos a que fai referencia a Lei 8/1995, do patrimonio cultural, en concreto á Universidade de Santiago de Compostela, á Real Academia Galega de Belas Artes da Nosa Señora do Rosario e ao Consello da Cultura Galega. A documentación que se lles achegou aos órganos consultivos xa prevía a corrección nos rexistros realizada na instrución do expediente. Os informes de órganos consultivos resultaron favorables á declaración e sinalaron a súa conveniencia.
Tamén nos trámites de instrución do expediente se suspendeu por tres meses o cómputo do prazo de tramitación xa que no conxunto das obras incoadas existían obras de autores vivos e, polo tanto, era preciso contar coa autorización expresa do propietario, segundo determina o artigo 8.6 da Lei 8/1995 do patrimonio cultural, autorización expresa que foi remitida pola propiedade e incorporada ao expediente.
Á vista das consideracións citadas, e despois de rematar a instrución do expediente administrativo, no que queda acreditado o carácter sobranceiro da colección, en especial pola calidade e representatividade da obra pictórica galega dos últimos 130 anos, o contraste con obras nacionais e estranxeiras da máxima calidade que colaboran á definición do seu discurso, así como á calidade da conservación, difusión e didáctica da colección, cómpre proceder á súa resolución definitiva.
Na súa virtude, por proposta do conselleiro de Cultura, Educación e Ordenación Universitaria e despois da deliberación do Consello da Xunta de Galicia na súa reunión do oito de outubro de dous mil quince,
Primeiro. Declarar ben de interese cultural a colección de arte de ABANCA Corporación Bancaria, S.A. segundo a descrición e o réxime xeral de protección que constan nos anexos I e II deste decreto.
Segundo. Incluír os bens obxecto deste decreto no Rexistro Xeral de Bens de Interese Cultural de Galicia e dar conta ao Rexistro Xeral de Bens de Interese Cultural do Estado e ao Inventario xeral de bens mobles da Administración xeral do Estado.
Disposición derradeira
Este decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, oito de outubro de dous mil quince
Réxime xeral: o réxime de protección da colección declarada ben de interese cultural, que ten o carácter de colección de patrimonio moble segundo se xustifica nos informes técnicos do expediente, unha vez que se declare ben de interese cultural estará regulado pola Lei 8/1995, do 30 de outubro, do patrimonio cultural de Galicia, que establece que gozará da máxima protección e tutela, e a súa utilización quedará subordinada a que non se poñan en perigo os valores que aconsellan a súa conservación.
Obrigas dos propietarios: os propietarios están obrigados a conservalos, coidalos e protexelos debidamente para asegurar a súa integridade e evitar a súa perda, destrución ou deterioración. Calquera traslado comunicaráselle á Dirección Xeral do Patrimonio Cultural para a súa anotación no Rexistro de Bens de Interese Cultural, indicarase a súa orixe e destino, e se aquel traslado se fai con carácter temporal ou definitivo. Facilitaranlles o acceso, con fins de inspección, á Administración competente e aos investigadores, logo de solicitude motivada, e á visita pública, cos límites, excepcións e condicións necesarias que se poidan establecer en aplicación do réxime legal vixente.
Autorizacións da Dirección Xeral do Patrimonio Cultural: calquera modificación, restauración ou alteración doutro tipo requirirá autorización previa da Dirección Xeral do Patrimonio Cultural, incluídos os cambios de uso.
Limitacións aos dereitos de propiedade: toda pretensión de alleamento ou venda deberalle ser notificada á Consellería de Cultura, con indicación do prezo e das condicións en que se propoña realizar. Se a pretensión de alleamento ou venda e as súas condicións non fosen notificadas correctamente, poderase exercer o dereito de retracto, no prazo de seis meses a partir da data na que se teña coñecemento acreditado da venda. Así mesmo, o incumprimento das obrigas de protección e conservación será causa de interese social para a expropiación forzosa por parte da Administración competente.